b'\n_START_ARTICLE_\nYngvar Ustvedt\n_START_SECTION_\nNRK-karriere\n_START_PARAGRAPH_\nUstvedt begynte \xc3\xa5 arbeide i NRK fra 1962. Han ble utnevnt til programsekret\xc3\xa6r i 1965 og redaksjonssekret\xc3\xa6r fra 1973. Fra 1980 til 1987 var han programredakt\xc3\xb8r i radioens kulturavdeling.\n_START_SECTION_\nUstvedt som forfatter\n_START_PARAGRAPH_\nUstvedt hadde et sv\xc3\xa6rt omfattende forfatterskap, hovedsakelig av popul\xc3\xa6rhistoriske b\xc3\xb8ker av h\xc3\xb8y kvalitet. Sentralt i forfatterskapet st\xc3\xa5r de mange b\xc3\xb8kene som tar for seg historiske og aktuelle sp\xc3\xb8rsm\xc3\xa5l, ofte knyttet til arbeiderbevegelsens historie: Oppr\xc3\xb8rere (1973), Verdensrevolusjonen p\xc3\xa5 H\xc3\xb8nefoss. En beretning om Leo Trotskijs opphold i Norge (1974), Arbeidere under v\xc3\xa5pen. Norske frivillige i den spanske borgerkrig (1975), Karl Marx (1976), De store anarkister (1977), De utopiske sosialister (1977), Paradiset og t\xc3\xa5rene (1977)._NEWLINE_St\xc3\xb8rst leserkrets har Ustvedts b\xc3\xb8ker om etterkrigs\xc3\xa5rene i Norge hatt, under samletittelen Det skjedde i Norge (4 bd., 1978\xe2\x80\x9393). Nevnes m\xc3\xa5 ogs\xc3\xa5 Ludvig Holberg om seg selv (1984), Svartedauen (1985) og Verre enn sitt rykte (2004), om vikingene slik ofrene s\xc3\xa5 dem. I 1994 utgav han en biografi om Henrik Wergeland.'